CELEX: 52016PC0678
Language: lt
Date: 2016-10-17
Title: Pasiūlymas EUROPOS PARLAMENTO IR TARYBOS SPRENDIMAS dėl nenumatytų atvejų rezervo lėšų mobilizavimo 2017 m.

EUROPOS KOMISIJA
            Briuselis, 2016 10 17
            COM(2016) 678 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl nenumatytų atvejų rezervo lėšų mobilizavimo 2017 m.
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               2013 m. gruodžio 2 d. Tarybos reglamentu (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa
                  1
                (toliau – DFP reglamentas), suteikiama galimybė, kaip kraštutinę priemonę reaguojant į nenumatytas aplinkybes, mobilizuoti 0,03 % ES 28 bendrųjų nacionalinių pajamų neviršijančias nenumatytų atvejų rezervo lėšas. Remiantis 2017 m. DFP techniniu patikslinimu
                  2
                pagal DFP reglamento 6 straipsnį, 2017 m. absoliuti nenumatytų atvejų rezervo lėšų suma yra 4 496,8 mln. EUR.
            
            
               Remdamasi DFP reglamento 13 straipsniu ir išnagrinėjusi visas galimybes finansuoti papildomus ir nenumatytus įsipareigojimų asignavimų poreikius, Komisija siūlo 2017 m. mobilizuoti 2 150,6 mln. EUR nenumatytų atvejų rezervo lėšų, kad su 2017 finansinių metų Europos Sąjungos bendrojo biudžeto 3 išlaidų kategorijos „Saugumas ir pilietybė“ ir 4 išlaidų kategorijos „Europos vaidmuo pasaulyje“ išlaidomis susiję įsipareigojimų asignavimai būtų papildyti, viršijant įsipareigojimų asignavimų viršutines ribas – atitinkamai 2 578 mln. EUR ir 9 432 mln. EUR galiojančiomis kainomis.
            
            
               Pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  3
                14 punktą Komisija išanalizavo galimybę perskirstyti dideles esamo biudžeto sumas. Pagal DFP reglamento 13 straipsnio 3 dalį Komisija siūlo taip kompensuoti 3 ir 4 išlaidų kategorijų išlaidų viršutinių ribų padidinimą: 
            
            
               2017 m.: 850 mln. EUR iš nepaskirstytos maržos, likusios iki 2 išlaidų kategorijos „Tvarus augimas. Gamtos ištekliai“viršutinės išlaidų ribos, ir 514,4 mln. EUR iš 5 išlaidos kategorijos „Administravimas“ likusios nepaskirstytos maržos.
            
            
               2018 m.: 570 mln. EUR iš 5 išlaidų kategorijos „Administravimas“ likusios nepaskirstytos maržos.
            
            
               2019 m.: 216,2 mln. EUR iš 5 išlaidų kategorijos „Administravimas“ likusios nepaskirstytos maržos.
            
            
               Šiame pasiūlyme nurodyta 1 164,4 mln. EUR suma, dėl kurios Komisija jau pateikė pasiūlymą mobilizuoti nenumatytų atvejų rezervo lėšas 3 išlaidų kategorijai, kuris buvo pateiktas kartu su pradiniu 2017 m. biudžeto projektu
                  4
                ir kuris dabar panaikinamas ir pakeičiamas šiuo pasiūlymu.
            
            
               Šis pasiūlymas teikiamas po Komisijos pasiūlymo mobilizuoti visą 2017 m. numatytą lankstumo priemonės
                  5
                sumą (530 mln. EUR), taip pat skiriamą 3 išlaidų kategorijai.
            
            
               
            
               2.LĖŠŲ MOBILIZAVIMO PAGRINDIMAS
            
            
               2.1.ĮVADAS 
            
            
               2.1.1.
                     3 išlaidų kategorija „Saugumas ir pilietybė“
            
            
               Migracijos, pabėgėlių ir saugumo krizės sprendimo vidaus aspektai yra finansuojami pagal 3 išlaidų kategoriją iš Prieglobsčio, migracijos ir integracijos fondo (PMIF) ir Vidaus saugumo fondo (VSF) lėšų, taip pat iš specializuotų agentūrų, kaip antai FRONTEX, EASO, „eu-LISA“ ir Europolo. 2016 m. Taryba patvirtino naują priemonę skubiai paramai teikti Sąjungoje; pagal ją 2017 m. bus toliau teikiama skubi parama (humanitarinė pagalba) reaguojant į dabartinį pabėgėlių ir migrantų antplūdį į Sąjungą. 
            
            
               2017 m. nustatyta 3 išlaidų kategorijos viršutinė išlaidų riba – 2 578 mln. EUR dabartinėmis kainomis. 2016 m. biudžete nustatyti 3 išlaidų kategorijos įsipareigojimų asignavimai siekia 4 052 mln. EUR, taigi reikia mobilizuoti visas turimas lankstumo priemonės lėšas (1 506 mln. EUR), viršijant 3 išlaidų kategorijos viršutinę ribą, laikantis DFP reglamento 11 straipsnio 2 dalies.
            
            
               Komisija siūlo mobilizuoti visą 2017 m. numatytą lankstumo priemonės metinės viršutinės ribos sumą (530 mln. EUR), kad būtų padidintos išlaidos viršijant 3 išlaidų kategorijos viršutinę išlaidų ribą.
            
            
               Tačiau 2017 m. biudžeto poreikiai, susiję su migracijos, pabėgėlių ir saugumo krizės poveikio valdymu, bus ne mažesni nei 2016 m. Kaip politinį atsaką Komisija pasiūlė įvairių struktūrinių veiksmų, susijusių su saugumu ir išorės sienų valdymu, bendros Europos prieglobsčio sistemos reformavimu, integracija ir grąžinimu. 
            
            
               Su migracija, pabėgėliais ir saugumu susijusios išlaidos pagal 3 išlaidų kategoriją sudaro daugiau nei 70 % visų išlaidų iki viršutinės ribos. Komisija atidžiai išnagrinėjo visas perskirstymo galimybes ir siūlo sumažinti maisto ir pašarų srities ir Civilinės saugos mechanizmui skirtus asignavimus (palyginti su finansiniu programavimu). Nepaisant to, galimybės imtis veiksmų yra ribotos dėl nedidelės programų apimties ir naujų reikalavimų, pavyzdžiui, naujų neatidėliotinų priemonių dėl augalų sveikatos, 2017 m. numatytų maisto ir pašarų reglamente. Dėl šios priežasties perskirstant 3 išlaidų kategorijos asignavimus galima padengti tik nedidelę dalį papildomų su migracija ir pabėgėliais susijusių poreikių.
            
         
         
            
               Taigi vienintelė galimybė patenkinti biudžeto poreikius – tai mobilizuoti nenumatytų atvejų rezervo lėšas. Šių lėšų mobilizavimą 2017 m. galima visiškai kompensuoti iš kitų išlaidų kategorijų maržų. 
            
            
               Atitinkami mokėjimų asignavimai bus padengti neviršijant 2017 m. mokėjimų asignavimų viršutinės ribos, todėl mokėjimams neprireiks mobilizuoti nenumatytų atvejų rezervo lėšų.
            
            
               
            
               2.1.2.
                     4 išlaidų kategorija „Europos vaidmuo pasaulyje“
            
            
               2016 m. birželio 7 d. Komisija pateikė komunikatą dėl naujo partnerystės su trečiosiomis šalimis modelio sukūrimo pagal Europos migracijos darbotvarkę
                  6
               , kuris grindžiamas Valetos veiksmų planu
                  7
                ir aukšto lygio dialogų migracijos klausimais rezultatais bei susitarimais
                  8
                su daugeliu prioritetinių partnerių, kuriam reikės papildomo finansavimo. Šių susitarimų, kurie pritaikyti kiekvienai šaliai gavėjai, trumpalaikis tikslas yra pasiūlyti geresnes perspektyvas pabėgėliams ir kandidatams migruoti, kad jie liktų arčiau savo namų ir nesileistų į pavojingas keliones. Šį tikslą reikia ypač skubiai įgyvendinti, atsižvelgiant į tai, kad žuvo daugybė migrantų, mėginusių iš Šiaurės Afrikos pasiekti Europos krantus. 
            
            
               Kad šis tikslas būtų pasiektas per laikotarpį, kuris atitiktų poreikį kuo greičiau imtis veiksmų, ypač su prioritetiniais partneriais, Komisija siūlo sustiprinti vystomojo bendradarbiavimo priemonę (VBP) ir Europos kaimynystės priemonę (EKP) 750 mln. EUR įsipareigojimų asignavimų. Konkrečiau tariant, siekiama remti Viduržemio jūros regiono šalis, pavyzdžiui, Libaną, Jordaniją, Tunisą ir Libiją pagal Europos kaimynystės priemonę (EKP), taip pat šalinti pagrindines migracijos priežastis, padedant Užsachario Afrikos ir Azijos šalims pagal vystomojo bendradarbiavimo priemonę.
            
            
               Siekdama šalinti pagrindines migracijos priežastis, Komisija taip pat įsteigė Europos darnaus vystymosi fondą (EDVF), grindžiamą EDVF garantijų ir EDVF garantijų fondo įsteigimu. Per 2017–2020 m. laikotarpį Komisija siūlo EDVF garantijų fondui skirti 750 mln. EUR, iš kurių 400 mln. EUR – iš Europos plėtros fondo (EPF) per ketverius metus, 100 mln. EUR – iš EKP per 2017–2020 m. (iš kurių 25 mln. EUR 2017 m.) ir 250 mln. EUR įsipareigojimų (ir mokėjimų) asignavimų 2017 m.
            
            
               Perkėlus 13,8 mln. EUR išlaidų, skirtų dvigubas pareigas einantiems Europos Sąjungos specialiesiems įgaliotiniams, iš 4 išlaidų kategorijos į Europos išorės veiksmų tarnybos (5 išlaidų kategorija) biudžetą, sukuriama atitinkama marža iki 4 išlaidų kategorijos viršutinės išlaidų ribos. Tokią maržą pirmiausia galima panaudoti siekiant padengti dalį papildomų ir nenumatytų poreikių, kurie sudaro 1 mlrd. EUR, pagal šią išlaidų kategoriją, kaip nurodyta 2017 m. biudžeto projekto taisomajame rašte Nr. 1
                  9
               , prieš pasinaudojant nenumatytų atvejų rezervo lėšomis, siekiant padengti likusią sumą (986,2 mln. EUR). Komisija siūlo kompensuoti dalį (200 mln. EUR) tokios likusios sumos iš 2017 m. 2 išlaidų kategorijos „Tvarus augimas. Gamtos ištekliai“ likusios maržos, paliekant 439,3 mln. EUR maržą; likusi dalis (786,2 mln. EUR) bus kompensuota iš 5 išlaidų kategorijos „Administravimas“ maržų 2018 m. (570 mln. EUR) ir 2019 m. (216,2 mln. EUR). Taip kompensuojant galima pasilikti kuo daugiau galimybių valdyti būsimus nenumatytus įvykius. 
            
            
               
            
               2.2.NENUMATYTŲ ATVEJŲ REZERVO LĖŠŲ NAUDOJIMAS KAIP KRAŠTUTINĖ PRIEMONĖ
            
            
               DFP reglamento 13 straipsnio 1 dalyje nenumatytų atvejų rezervo lėšų naudojimas apibrėžiamas kaip kraštutinė priemonė reaguojant į nenumatytas aplinkybes. Išnagrinėjusi visas galimybes perskirstyti 3 ir 4 išlaidų kategorijų lėšas, 2017 m. biudžeto projekte (BP) Komisija siūlo visiškai išnaudoti nepaskirstytą šių išlaidų kategorijų maržą, nesiekiančią įsipareigojimų asignavimų viršutinės ribos. 
            
            
               Kadangi 2017 m. BP mobilizuotos visos lankstumo priemonės lėšos (530 mln. EUR), vienintelė priemonė pašalinti atotrūkiui tarp 3 ir 4 išlaidų kategorijų viršutinės išlaidų ribos lygio ir įvertintų papildomų nenumatytų 2017 m. poreikių yra mobilizuoti 2 150,6 mln. EUR nenumatytų atvejų rezervo lėšų 2017 m. 
            
            
               2.3.NENUMATYTŲ APLINKYBIŲ POVEIKIS BIUDŽETUI 2017 M.
            
            
               Nors migracijos, pabėgėlių ir saugumo krizė prasidėjo 2015 m., jos poveikis ir pasekmės toliau kasdien kinta. Dėl trečiosiose šalyse priimtų politinių sprendimų, susijusių su pabėgėlių priėmimu jų teritorijoje ir sienų atvėrimu bei uždarymu, labai sunku numatyti ilgalaikę šios srities raidą. Besikeičiantis krizės pobūdis ir jos nenuspėjamumas pateisina nenumatytų atvejų rezervo, kaip kraštutinės priemonės, naudojimą siekiant pašalinti nenumatytas migracijos, pabėgėlių ir saugumo krizės pasekmes 3 ir 4 išlaidų kategorijų išlaidų poreikiams.
            
            
               3.NENUMATYTŲ ATVEJŲ REZERVO LĖŠŲ KOMPENSAVIMAS ATSIŽVELGIANT Į DFP VIRŠUTINES RIBAS 
            
            
               DFP reglamento 13 straipsnio 3 dalyje nustatyta, kad panaudotos nenumatytų atvejų rezervo lėšos visiškai kompensuojamos iš einamųjų ar ateinančių finansinių metų maržų.
            
            
               Remiantis DFP reglamento 13 straipsnio 4 dalimi, kompensuotos sumos pagal DFP toliau nenaudojamos, kad nebūtų viršytos bendros DFP nustatytų einamųjų ir ateinančių finansinių metų įsipareigojimų ir mokėjimų asignavimų viršutinės ribos. Todėl iš nenumatytų atvejų rezervo 3 ir 4 išlaidų kategorijoms 2017 m. mobilizuojami įsipareigojimų asignavimai ir susijusi kompensacija neturi viršyti bendros 2017–2020 m. įsipareigojimų asignavimų ribos. 
            
            
               Komisija siūlo taip keturiomis dalimis kompensuoti 3 ir 4 išlaidų kategorijų viršutinių išlaidų ribų padidinimą 2017–2019 m.: 
            
            
               2017 m.: 
            
            
               850 mln. EUR iš nepaskirstytos maržos, likusios iki 2 išlaidų kategorijos viršutinės išlaidų ribos, ir 
            
         
         
            
               514,4 mln. EUR iš nepaskirstytos maržos, likusios iki 5 išlaidų kategorijos viršutinės išlaidų ribos.
            
            
               2018 m.: 570 mln. EUR iš nepaskirstytos maržos, likusios iki 5 išlaidų kategorijos viršutinės išlaidų ribos.
            
            
               2019 m.: 216,2 mln. EUR iš nepaskirstytos maržos, likusios iki 5 išlaidų kategorijos viršutinės išlaidų ribos.
            
            
               Po kompensavimo 2017 m. dar liktų 439,3 mln. EUR marža iki 2 išlaidų kategorijos viršutinės išlaidos ribos, bet neliktų maržos iki 5 išlaidų kategorijos viršutinės išlaidos ribos. Remiantis preliminaraus finansinio programavimo dokumento įverčiais, 2018 ir 2019 m. po siūlomo kompensavimo 5 išlaidų kategorijoje liks bent 100 mln. EUR marža.
            
            
               Bendra visos DFP įsipareigojimų asignavimų viršutinė riba išliks nepakitusi.
            
            
               4.PAPILDOMI ELEMENTAI 
            
            
               Europos Parlamentui ir Tarybai primenama, kad šis sprendimas Europos Sąjungos oficialiajame leidinyje turi būti paskelbtas ne vėliau kaip 2017 m. Europos Sąjungos biudžetas, kaip nurodyta DFP reglamento 13 straipsnio 1 dalies paskutiniame sakinyje.
            
            
               Pasiūlymas
            
            
               EUROPOS PARLAMENTO IR TARYBOS SPRENDIMAS
            
            
               dėl nenumatytų atvejų rezervo lėšų mobilizavimo 2017 m.
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo,
            
            
               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  10
               , ypač į jo 14 punkto antrą pastraipą,
            
            
               atsižvelgdami į Europos Komisijos pasiūlymą,
            
            
               kadangi: 
            
            
               (1) Tarybos reglamento (ES, Euratomas) Nr. 1311/2013
                  11
                13 straipsnyje nustatyta, kad sudaromas nenumatytų atvejų rezervas, kuris neviršija 0,03 % Sąjungos bendrųjų nacionalinių pajamų; 
            
            
               (2) remdamasi Reglamento (ES, Euratomas) Nr. 1311/2013 6 straipsniu, Komisija apskaičiavo nenumatytų atvejų rezervo 2017 m.
                  12
                absoliučią sumą;
            
            
               (3) išnagrinėjus visas kitas finansines galimybes reaguoti į nenumatytas aplinkybes neviršijant 2017 m. 3 išlaidų kategorijos „Saugumas ir pilietybė“ ir 4 išlaidų kategorijos „Europos vaidmuo pasaulyje“ viršutinių išlaidų ribų, nustatytų daugiametėje finansinėje programoje (DFP), ir pasiūlius mobilizuoti visą 2017 m. DFP 3 išlaidų kategorijai skirtą lankstumo priemonės lėšų sumą (530 000 000 EUR), būtina mobilizuoti nenumatytų atvejų rezervo lėšas siekiant patenkinti dėl migracijos, pabėgėlių ir saugumo krizės kylančius poreikius, padidinant 2017 finansinių metų Europos Sąjungos bendrojo biudžeto 3 ir 4 išlaidų kategorijų įsipareigojimų asignavimus, viršijant tų išlaidų kategorijų viršutines išlaidų ribas;
            
            
               (4) atsižvelgiant į šią ypatingą padėtį laikoma, kad Reglamento (ES, Euratomas) Nr. 1311/2013 13 straipsnio 1 dalyje nurodyta kraštutinės priemonės naudojimo sąlyga yra įvykdyta;
            
            
               (5) siekiant kuo greičiau mobilizuoti nenumatytų atvejų rezervo lėšas, šis sprendimas turėtų būti taikomas nuo 2017 finansinių metų pradžios,
            
         
         
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Sudarant 2017 finansinių metų Sąjungos bendrąjį biudžetą mobilizuojamos nenumatytų atvejų rezervo lėšos, siekiant skirti 1 164 380 960 EUR įsipareigojimų asignavimų, viršijant daugiametės finansinės programos 3 išlaidų kategorijos „Saugumas ir pilietybė“ įsipareigojimų viršutinę ribą, ir 986 230 000 EUR įsipareigojimų asignavimų, viršijant daugiametės finansinės programos 4 išlaidų kategorijos „Europos vaidmuo pasaulyje“ įsipareigojimų viršutinę ribą.
            
            
               2 straipsnis
            
            
               2 150 610 960 EUR įsipareigojimų asignavimų suma, 2017 finansiniais metais mobilizuota iš nenumatytų atvejų rezervo lėšų, kompensuojama iš šių išlaidų kategorijų 2017–2019 m. maržų:
            
            
               (a)2017 m.:
            
            
               i) 2 išlaidų kategorija „Tvarus augimas. Gamtos ištekliai“ – 850 000 000 EUR;
                  ii) 5 išlaidų kategorija „Administravimas“ – 514 380 960 EUR;
            
            
               (b)2018 m.: 5 išlaidų kategorija „Administravimas“ – 570 000 000 mln. EUR;
            
            
               (c)2019 m.: 5 išlaidų kategorija „Administravimas“ – 216 230 000 mln. EUR.
            
            
               3 straipsnis
            
            
               Šis sprendimas įsigalioja jo paskelbimo Europos Sąjungos oficialiajame leidinyje dieną.
            
            
               Jis taikomas nuo 2017 m. sausio 1 d.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  OL L 347, 2013 12 20, p. 884.
               
               
                  
                     (2)
                  COM(2016) 311, 2016 6 30.
               
               
                  
                     (3)
                  OL C 373, 2013 12 20, p. 1.
               
               
                  
                     (4)
                  COM(2016) 314, 2016 6 30.
               
               
                  
                     (5)
                  COM(2016) 313, 2016 6 30.
               
               
                  
                     (6)
                  COM(2016) 385, 2016 6 7.
               
               
                  
                     (7)
                  http://www.consilium.europa.eu/lt/meetings/international-summit/2015/11/11-12
               
               
                  
                     (8)
                  
                  
                        Šalims pritaikyti paketai, skirti įgyvendinti naują partnerystės modelį. Trumpalaikis tikslas yra apsaugoti pabėgėlius, kad jie liktų arčiau savo namų ir nesileistų į pavojingas keliones.
                  
               
               
                  
                     (9)
                  COM(2016) 679 final, 2016 10 17.
               
               
                  
                     (10)
                  OL C 373, 2013 12 20, p. 1.
               
               
                  
                     (11)
                  2013 m gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma daugiametė finansinė sistema 2014–2020 m. laikotarpiu (OL L 347, 2013 12 20, p. 884).
               
               
                  
                     (12)
                  2016 m. birželio 30 d. Komisijos komunikatas Tarybai ir Europos Parlamentui dėl 2017 m. finansinės programos techninio patikslinimo pagal BNP pokyčius (COM(2016) 311).